Andris Skride

Andris Skride (dzimis 1982. gada 22. aprīlī Madonā) ir latviešu ārsts, pasniedzējs un politiķis. Bijis 13. Saeimas deputāts, ievēlēts no apvienības "Attīstībai/Par!" saraksta. Politiskās partijas "Izaugsme" dibinātājs 2013. gadā un valdes priekšsēdētājs līdz 2023. gadam. Rīgas Stradiņa universitātes Veselības studiju prorektors.

 Dzīvesgājums 
Dzimis 1982. gada 22. aprīlī Madonā. Mācījās Dzelzavas pamatskolā un Cesvaines ģimnāzijā.
2006. gadā absolvēja medicīnas studijas Rīgas Stradiņa universitātē un ieguva ārsta grādu, tad Latvijas Universitātes rezidentūras studiju programmās apguva internista (2006—2009) un kardiologa specialitāti (2009—2011). Rezidentūras studiju laikā pievērsās plaušu hipertensijas pacientu ārstēšanai ar fosfodiesterāzes inhibitoriem un endotelīna receptoru antagonistiem, vēlāk arī ar prostanoīdu grupas preparātiem.

2011. gadā viņš sāka strādāt par kardiologu Paula Stradiņa klīniskajā universitātes slimnīcā, 2013. gadā ieviesa pulmonālās endarterektomijas metodi, 2014. gadā līdzdarbojās plaušu transplantācijā Vīnē Latvijas pacientei ar idiopātiskas formas plaušu hipertensiju. 2016. gadā nodibināja Latvijas Reto slimību speciālistu asociāciju un uzņēmās tās vadīšanu.Kardiologs Andris Skride atrod līdzsvaru starp darbu un atpūtu rsu.lv 2017. gada 5. decembrī

2018. gadā Rīgas Stradiņa universitātē aizstāvēja disertāciju par pulmonālās hipertensijas ārstēšanu un ieguva medicīnas zinātņu doktora grādu. 2019. gadā sāka vadīt PSKUS Reto slimību kabinetu.

2023. gadā izveidoja Profesora Skrides Sirds klīniku, kurā viņam, Edgaram Jaunupam un Dinam Šmitam pieder līdzīgas daļas.Skrides, Šmita un Jaunupa klīnika par galveno ārstu izraudzījusies kardiologu Rudzīti jauns.lv 2024. gada 1. augustā
Kopš 2024. gada aprīļa Andris Skride ir Rīgas Stradiņa universitātes Veselības studiju prorektors. 

 Politiskā darbība 
2013. gadā A. Skride kopā ar domubiedriem nodibināja partiju "Izaugsme", kas sekmīgi piedalījās Madonas un Ķekavas novada domes vēlēšanās, bet 2014. gadā neveiksmīgi kandidēja 12. Saeimas vēlēšanās no "Izaugsmes" saraksta.2014. gada 4. oktobra 12. Saeimas vēlēšanu deputātu kandidātu saraksti

2018. gada rudenī 13. Saeimas vēlēšanās A. Skridi ievēlēja par 13. Saeimas deputātu no partiju apvienības "Attīstībai/Par!" saraksta, kurā iekļāvās partija "Izaugsme". Saeimā darbojās kā apvienības Saeimas frakcijas vadītājas vietnieks un Sociālo un darba lietu komisijas vadītājs. 2022. gadā notikušajās 14. Saeimas vēlēšanās kandidēja no apvienības "Attīstībai/Par!" saraksta, taču tas nepārvarēja 5% barjeru.

2023. gadā partijas "Izaugsme" ilggadējā vadītāja A. Skrides vietā valdes priekšsēdētāja amatā stājās Ķekavas novada domes priekšsēdētājs Juris Žilko.

 Vaļasprieki 
2006. gadā ar bijušajiem studiju biedriem nodibināja savu kino biedrību "Vilkatis Group", producēja un spēlēja paša uzņemtās amatierfilmās "Bakana apburtie" (2010), "Krāsaini ..." (2011) un Sesswegen (2012).Dzelzavas 1. bibliotēka

 Atsauces 

Kategorija:1982. gadā dzimušie
Kategorija:Madonā dzimušie
Kategorija:"Izaugsmes" politiķi
Kategorija:13. Saeimas deputāti
Kategorija:Latvijas mediķi